**Zapisnik**

3. sjednice Muzejskog vijeća TM

održane dana 25. kolovoza 2016. godine u 11,00 sati

u prostorijama Tiflološkog muzeja

Sjednici su nazočni članovi Muzejskog vijeća:

Markita Franulić, ravnateljica Tehničkog muzeja

Nevenka Ćosić, prof., viši kustos, Tiflološki muzej

Nina Sivec, dipl. def., viši kustos, Tiflološki muzej

i

Željka Bosnar Salihagić, ravnateljica Tiflološkog muzeja

Sjednici nisu bili nazočni članovi Muzejskog vijeća:

Sanja Frajtag, prof., ravnateljica Hrvatske knjižnice za slijepe- opravdano

Vojin Perić, ravnatelj Dramskog kazališta slijepih i slabovidnih „Novi život“-opravdano

Markita Franulić pozdravlja prisutne i otvara sjednicu te predaje riječ ravnateljici koja

predlaže da se Dnevni red dostavljen uz Poziv za ovu sjednicu mijenja, odnosno da se briše 2. točka koja glasi: *Donošenje Statuta TM uz prethodnu suglasnost osnivača* zbog toga što još nije stigla suglasnost osnivača, Ministarstva kulture RH te sada glasi:

DNEVNI RED

1. Usvajanje zapisnika 2. sjednice Muzejskog vijeća Tiflološkog muzeja
2. Donošenje Programa rada TM za 2017. godinu
3. Razno

Ovaj Dnevni red se jednoglasno usvaja.

Ad.1. Konstatira se kako Sanja Frajtag, predsjednica Muzejskog vijeća, nije potpisala Zapisnik 2. sjednice Muzejskog vijeća, jer je iz opravdanih razloga odsutna, te se odlučuje kako će se spomenuti Zapisnik usvajati na sljedećoj sjednici Muzejskog vijeća.

Ad.2. Ravnateljica prelazi na sljedeću točku dnevnog reda te prezentira članovima Program rada TM za 2017. godinu po točkama kako slijede.Vezano uz redovnu djelatnost ističe kako je u tijeku predaja zahtjeva za registraciju posljednje neregistrirane zbirke TM, Zbirke arhivskog gradiva, u Registar kulturnih dobara RH. Svi poslovi vezanu uz registraciju su izvršeni, a čeka se okončanje poslova tehničke prirode (ispis iz baze podataka M++ i sl.) koju provodi vanjski suradnik, tvrtka Link d. o. o.

U knjižnici TM je u tijeku revizija i reinvertarizacija, a za sljedeću godinu planira se fizički razmještaj građe prema UDK klasifikaciji te digitalizacija časopisa *Sljepčev prijatelj* i *Prijatelj slijepih i gluhonijemih* koja bi se izvršila u suradnji s Nacionalnom i sveučilišnom knjižnicom. Ravnateljica u svom izvješću izdvaja prilagodbu, u sklopu koje se planira održavanje edukacija za muzejske (i ostale baštinske) djelatnike u RH vezane uz pristupačnost muzejskih sadržaja osobama s invaliditetom te suradnja na projektima vezanim uz pristupačnosti za posjetitelje s invaliditetom.

Od posebnih programa ravnateljica napominje kako su planirane tri izložbe i to: retrospektivna izložba pod nazivom *Dramski studio slijepih i slabovidnih Novi život,* i dvije umjetničke izložbe *Sanja Fališevac – Figurativa i Vasko Lipovac kroz više osjetila.*

Ravnateljica navodi kako će se u okviru izdavačke djelatnosti zatražiti sredstva za izdavanje monografije *Protiv predrasuda* na engleskom jeziku, zvučnom obliku te sredstva za izdavanje promotivnog letka TM.

Vezano uz stalni postav ravnateljica navodi kako TM planira izvršiti dopune i izmjene dijela stalnog postava. Navodi kako je od otvaranja stalnog postava prošlo desetak godina u kojima su nastale nove, vrijedne zbirke TM koje su u međuvremenu obrađene i registrirane kao kulturno dobro te kao takve zaslužuju biti prikazane javnosti. Napominje kako se planiraju neki manji građevinski zahvati kako bi prostor postao funkcionalniji s obzirom na povećanje predloženih izložbenih primjeraka te ukratko objašnjava članovima MV što je predviđeno dopunama i izmjenama kako je i opisano u Prijedlogu programa rada TM.

Članovi Muzejskog vijeća nakon kratke diskusije donose

ODLUKU

kojom se jednoglasno usvaja Prijedlog programa rada TM za 2017. godinu.

Ad. 3. Ravnateljica podsjeća na dopis koji je poslala gđa. Andreja Veljača, Hrvatski savez slijepih, putem kojeg se traži podrška za uspješno uključivanje na otvoreno tržište rada – Molba Vanja Rajić. Dopis je adresiran na Muzejsko vijeće Tiflološkog muzeja, vezano uz uključivanje člana temeljne udruge slijepih Vanje Rajića na otvoreno tržište rada. Hrvatski savez slijepih provodi europski projekt „Učinite prvi korak“ s ciljem poboljšanja uvjeta za zapošljavanje osoba oštećena vida.

Ovom obraćanju prethodio je sastanak na kojem je ravnateljica muzeja Željka Bosnar Salihagić, s obzirom na djelatnost kojom se muzej bavi i senzibilitet za to područje, podržala ovu inicijativu za zapošljavanjem osobe oštećena vida.

Kolegica Franulić se očituje te kaže kako smatra da je program zapošljavanja osoba s invaliditetom jako poželjan i prihvatljiv za sve ustanove. Vezano uz Tiflološki muzej navodi kako je pitanje koje su potrebe Tiflološkog Muzeja te kako je potrebno utvrđivanje kriterija zapošljavanja, reguliranje načina provedbe takvog zapošljavanja kao i suglasnost osnivača Muzeja – Ministarstva kulture. Kolegica Franulić, kao i ostali prisutni članovi Muzejskog vijeća načelno podržavaju politiku zapošljavanja i slažu se u tome kako se sve ostalo treba normirati. Kolegica Franulić dalje pita: „Zašto upravo ta osoba, a ne natječaj? Zar nije natječaj uvjet za zapošljavanje?“

Ravnateljica obavještava Muzejsko vijeće kako je Vlada Republike Hrvatske 27. srpnja 2016. donijela Odluku o zabrani novog zapošljavanja službenika i namještenika u javnim službama, isto je objavljeno u NN br. 70 od 30. srpnja 2016. Novom Odlukom zapošljavanje je i dalje iznimno dozvoljeno ako su ispunjeni uvjeti za primjenu klauzule 2 za 1, dakle ukoliko je prestao ugovor o radu za dva zaposlenika, neovisno o radnom mjestu na koje su bili raspoređeni.

Na pitanje članova Muzejskog vijeća o potrebama za otvaranjem novog radnog mjesta i iskazivanju te potrebe ravnateljica navodi kako je TM iskazao takvu potrebu zadnjih godina samo za radna mjesta tajnika i spremačice te da TM nema sistematizirano radno mjesto povjesničara, što je zvanje Vanje Rajića, kojem Hrvatski savez slijepih, u okviru projekta, daje potporu.

Zaključak: Muzejsko vijeće trenutno ne poznaje zakonski okvir kojim bi se riješilo pitanje spomenutog zaposlenja te predlaže da ukoliko kolegica Veljača, koja je pravnica, može ponuditi neko rješenje da ga predloži, a Muzejsko vijeće će razmotriti predloženo.

Sjednica Muzejskog vijeća završila je 12:45 sati.

Zapisničarka: Predsjednica Upravnog vijeća:

Nina Sivec Sanja Frajtag